નાનપણથી જ ભણવામાં ઝાઝું કંઇ ઉકાળ્યું ન હતું. પરાણે પાસ થઇ શકું એટલા જ માર્ક્સ આવતા. પણ ઈત્તર વાંચનનો ગજબનો શોખ હતો. મારા સમવયસ્ક મિત્રો ક્રિકેટ અને હિરોઈનોની વાતોમાં રચ્યા પચ્યા રેહતા અને હું મારા પુસ્તકોમાં ! ધીરે ધીરે કવિતાઓ અને વાર્તાઓ લખવાનું શરુ કર્યું, ક્યારેક પપ્પાને બતાવતો, અને ક્યારેક મી.બંસલ પાસે પણ અભિપ્રાય માંગતો. કોઈક વધારે સારી લાગતી તો મી.બંસલ ક્યારેક એમના મેગેઝીનમાં સ્થાન આપતા. અને મેં આજ સુધી એ દરેકે દરેક કટિંગ સાચવી રાખયા છે. ધીરે ધીરે ફ્રી પ્લેટફોર્મ પર લખવા લાગ્યો, લોકો ઓળખતા થયા. બ્લોગ્સ લખવા માંડ્યા, એક વફાદાર વાચકવર્ગ બન્યો ! ‘લખવું’ મારો શોખ છે કે પેશન એ આજ સુધી નથી સમજાયું…! પણ હા, કંઇ પણ એલફેલ લખવું ક્યારેક ગમ્યું નથી. કંઇક સચોટ, કંઇક નક્કર લખ્યે જ દિલને સંતોષ થયો છે અને પછી એ જ સમયમાં જોડેજોડે અંગ્રેજી ભાષા સાથે એક નોવેલ પર પણ કામ કરવા લાગ્યો હતો. જોગાનુજોગ એ જ નોવેલનો કોન્સેપ્ટ મી.બંસલને ગમી ગયો અને મારી પહેલી બુક પબ્લીશ કરી. અને તેનું પણ ઘણા જ ટૂંક સમયમાં બેસ્ટ સેલરની યાદીમાં સામેલ થઇ. એક નાનકડો બાવીસ વર્ષનો છોકરો, જેણે ક્યારેય એટલી મોટી ઉંચાઈઓ વિષે વિચાર્યું પણ ન હતું, એને એ ઉંચાઈઓ પ્રાપ્ત થઇ !